b'\n_START_ARTICLE_\nMauretanien\n_START_SECTION_\nGr\xc3\xa6nser\n_START_PARAGRAPH_\nMod nord har Mauretanien ingen naturlige gr\xc3\xa6nser, idet dens nordlige gr\xc3\xa6nse udg\xc3\xb8res af \xc3\xb8rkenen, der forts\xc3\xa6ttes uafbrudt i det algierske Sahara; i retning mod Atlanterhavet gr\xc3\xa6nser den mod nord op til Vestsahara, mod vest begr\xc3\xa6nses Mauretanien af Atlanterhavet, fra Kap Blanco til St. Louis, mod syd af floden Senegal, mod \xc3\xb8st af dens biflod Karakoro og en ret linje, der adskiller den fra Mali. Denne gr\xc3\xa6nse g\xc3\xa5r fra Karakoro til Kaukossa, forbi Aratane, omtrent midtvejs mellem Tichitt og Qualata._NEWLINE_For det meste ufrugtbare sletter i Sahara, nogen \xc3\xa5se i centrale omr\xc3\xa5der. Laveste punkt er Sebkha de Ndrhamcha p\xc3\xa5 \xc3\xb73 m og h\xc3\xb8jeste punkt er Kediet Ijill p\xc3\xa5 910 m.\n_START_SECTION_\nLavsletten\n_START_PARAGRAPH_\nMauretanien udg\xc3\xb8res overvejende af en stor lavslette, der mod nord og nord\xc3\xb8st afl\xc3\xb8ses af lave, stenede h\xc3\xb8jsletter. Den del af Sahara, der n\xc3\xa5r ud til kysten, best\xc3\xa5r overvejende af sandklitter, der er dannede af passatvinde og omslutter en r\xc3\xa6kke saltlaguner, der i t\xc3\xb8rkeperioder danner et tilsvarende antal saltmarker._NEWLINE_Mod nord bliver sletten meget flad, og overfladen er d\xc3\xa6kket med sten. Denne slette, der af de indf\xc3\xb8dte kaldes "Rag", begynder i det sydlige Marokko. Der efter f\xc3\xb8lger store flyvesandsklitter ved Azzefal og Akchar, og mod syd i h\xc3\xb8jde med Inchiris slette udg\xc3\xb8res underlaget af en h\xc3\xa5rd klippegrund, hvilket ses af de mange stenformationer. der viser sig i jordoverfladen, og endelig kommer man til del s\xc3\xa5kaldte "Aftout", der udg\xc3\xb8res af nogle lange, n\xc3\xa6rmest strimmelformede sletter med lerholdig jordbund._NEWLINE_I det nedre Trarza er sandklitterne bevoksede med en t\xc3\xa6t vegetation af gr\xc3\xa6s og buskadser. L\xc3\xa6ngere mod nord er sandklitterne, der stadig f\xc3\xb8lger linjen nord\xc3\xb8st-syd\xc3\xb8st mere bev\xc3\xa6gelige og omskiftelige under p\xc3\xa5virkning af vinden. N\xc3\xa6r Senegal dannes sletten af flodaflejringer skabt i regntiden. Ved vandets aftagen efterlades talrige sumpe, og p\xc3\xa5 flodens mellemste l\xc3\xb8b, der hvor den er bredest, kaldes denne slette for "Chamana". Underlaget i sletterne Brakna og Gorgol, der ligger i den syd\xc3\xb8stlige del af Mauretanien, best\xc3\xa5r af et vand-uigennemtr\xc3\xa6ngeligt lag, og der findes her permanente sumpe omgivet af tr\xc3\xa6er.\n_START_SECTION_\nFloder\n_START_PARAGRAPH_\nDer er ingen vedvarende floder i Mauretanien, men kun nogle midlertidige floder i regntiden, der fortaber sig i sumpene inde i landet eller udmunder i Senegals biflod \xc2\xbbGorgol\xc2\xab. Ved br\xc3\xb8ndgravning findes vand i dybder varierende fra 20 til 60 meter.\n_START_SECTION_\nBjerge\n_START_PARAGRAPH_\nMauretaniens bjergland omfatter to bjergk\xc3\xa6der, Adrar og Taganet._NEWLINE_Adrar, der ligger nordligst, er den h\xc3\xb8jeste og n\xc3\xa5r sine steder en h\xc3\xb8jde af 500 meter. Den er adskilt fra Taganet ved en langstrakt s\xc3\xa6nkning i Jorden, der er omgivet af sandklitter og kaldes "Rhat". Syd for denne s\xc3\xa6nkning findes bjergk\xc3\xa6den Taganet omfattende klippeformationer af sandsten og skifer, der h\xc3\xa6ver sig 200\xe2\x80\x94300 meter over de omkringliggende sletter og falder brat mod \xc3\xb8st, syd og vest i stejle klipper, der kun er farbare gennem enkelte, meget sn\xc3\xa6vre pas.\n_START_SECTION_\nDemografi\n_START_PARAGRAPH_\nMauretanien har en befolkningsv\xc3\xa6kst p\xc3\xa5 2,94% (iflg. sk\xc3\xb8n 2004) og en forventet levetid p\xc3\xa5 50,76 \xc3\xa5r. Befolkningen er fordelt p\xc3\xa5 maurere 30%, sorte 30% og 40% blandede. 37,7% af befolkningen over 15 \xc3\xa5r kan l\xc3\xa6se og skrive (iflg. sk\xc3\xb8n 1995)._NEWLINE_Mauretanien er angiveligt verdens mest muslimske land, idet 99,9% af befolkningen er muslimer.\n_START_SECTION_\nUdvandring\n_START_PARAGRAPH_\nStadig flere vestafrikanere rejser til den nordlige havneby Nouadhibou for at komme videre til De Kanariske \xc3\xb8er i sm\xc3\xa5, d\xc3\xa5rlig udstyrede b\xc3\xa5de, og \xc3\xa5rlig omkommer flere hundrede mennesker som f\xc3\xb8lge af ulykker under overfarten.\n_START_SECTION_\nInden kolonitiden\n_START_PARAGRAPH_\nMaurernes fyrste Bocchus, af sofakernes \xc3\xa6t, var romernes forbundsf\xc3\xa6lle i krigen mod Jugurtha (d\xc3\xb8d 104 f. Kr.) og modtog som bel\xc3\xb8nning vestre halvdel af dennes rige samt titlen af \xc2\xbbkonge og ven\xc2\xbb. Juba II smykkede sit herskers\xc3\xa6de Iol med praktfulde bygninger og kaldte det, Augustus til \xc3\xa6re, Caesarea (senere Sjersjel). Under kejser Caligula (37\xe2\x80\x9341) ryddedes den sidste konge af vejen, og Mauretanien blev en romersk provins. Under kejser Claudius (41\xe2\x80\x9354) deltes landet i to dele: den \xc3\xb8stlige del, Mauretania Caesariensis, med Caesarea som hovedstad, og den vestlige del, Mauretania Tingitana, med hovedstaden Tingis (senere Tanger). Mauretania Tingitana h\xc3\xb8rte i administrativ henseende til Spanien. Landet, hvis indbyggere var opdelte i en m\xc3\xa6ngde stammer, var rigt p\xc3\xa5 blomstrende st\xc3\xa6der, i s\xc3\xa6rdeleshed ved kysten, de fleste anlagte allerede af fenicerne, s\xc3\xa5 som Icosium (Alger), de mange, hvis navne begynder med r\xc3\xbbs (Fenic., hoved, odde), Cartenna og Abila (Ceuta). Landet var frugtbart, og ufatteligt meget korn udskibedes til det sydlige Europa. De store godsejere fik i romertiden den kommunale magt i h\xc3\xa6nderne og udnyttede den vel: videnskaber, i s\xc3\xa6rdeleshed retsv\xc3\xa6sen og veltalenhed, blomstrede der. I 3. og 4. \xc3\xa5rhundrede fik kristendommen fast fod i Mauretanien. Fra 200-tallet til 600-tallet kom berberne fra nord-Afrika og fordrev den oprindelige folkegruppe i omr\xc3\xa5det, bauforene. \xc3\x85r 429 kom Mauretanien i vandalernes h\xc3\xa6nder og led meget under den arianske konge Huneriks forf\xc3\xb8lgelser. 534 erobredes Mauretanien af den bysantinske kejser Justinianus og i 7. \xc3\xa5rhundrede af araberne. I 1076 havde arabiske islamiske krigermunke (Almoravid eller Al Murabitun) erobret den sydlige del af omr\xc3\xa5det fra Ghana. I l\xc3\xb8bet af de n\xc3\xa6ste 500 \xc3\xa5r overtog araberne omr\xc3\xa5det trods heftig modstand fra berberne.\n_START_SECTION_\nFransk protektorat\n_START_PARAGRAPH_\nFrankrig koloniserede omr\xc3\xa5det i 1900-tallet. Mauretanien blev 1909 omdannet til af et protektorat i Fransk Vestafrika omfattende de fem distrikter Trarza, Brakna, Gorzol, Guidimaka og Tagant, med et areal p\xc3\xa5 893.700\xc2\xa0km\xc2\xb2 og med ca. 600.000 indbyggere i 1910.\n_START_SECTION_\nEfter selvst\xc3\xa6ndigheden\n_START_PARAGRAPH_\nLandet blev uafh\xc3\xa6ngigt i 1960. I 1975 annekterede landet den sydlige tredjedel af det dav\xc3\xa6rende Spansk Sahara, senere Vestsahara. Mauretanien afstod Spansk Sahara efter tre \xc3\xa5rs kampe med befrielser\xc3\xb8relsen Polisario, som k\xc3\xa6mpede for territoriets selvst\xc3\xa6ndighed. Mauretanien har ikke siden gjort krav p\xc3\xa5 Vestsahara._NEWLINE_Landet lededes som en etpartistat i tiden 1960-1978, da et milit\xc3\xa6rkup lagde grunden til et juntastyre. I 1991 tillodes for f\xc3\xb8rste gang oppositionspartier i en ny forfatning, da man gik tilbage til civilt styre under pr\xc3\xa6sident Maaouyia Ould Taya, men valgene ans\xc3\xa5s at v\xc3\xa6re udsatte for omfattande valgsvindel._NEWLINE_I 2005 gennemf\xc3\xb8rtes et milit\xc3\xa6rkup i landet og en milit\xc3\xa6rjunta ledet af oberst Ely Ould Mohamed Vall tog over fra Ould Taya. Juntaen har gradvist indf\xc3\xb8rt demokrati i landet ved ulige tiltag. Ytringsfrihed er genindf\xc3\xb8rt, politiske fanger frigivet, og pr\xc3\xa6sidentens mandatperiode er blevet begr\xc3\xa6nset til fem \xc3\xa5r og maksimalt to perioder. Lokale valg og senatsvalg blev afholdt den 19. november 2006, og den 11. marts 2007 gennemf\xc3\xb8rtes valg af en ny pr\xc3\xa6sident. Samtlige valg ans\xc3\xa5s for frie og retf\xc3\xa6rdige af internationelle observat\xc3\xb8rer, og juntamedlemmerne selv kunne ikke stille op. Pr\xc3\xa6sidentvalget blev vundet med sn\xc3\xa6ver marginal af Sidi Ould Cheikh Abdallahi, som ans\xc3\xa5s et repr\xc3\xa6sentere intresser n\xc3\xa6rtst\xc3\xa5ende det styrtede Ould Taya-regime og juntaens medlemmer. Han besejrede Ahmed Ould Daddah, en halvbroder til landets pr\xc3\xa6sident 1960-1978. Den 6. august 2008 gennemf\xc3\xb8rtes et nyt milit\xc3\xa6rkup i landet efter, at pr\xc3\xa6sident Abdallahi havde fors\xc3\xb8gt at afskedige 4 generaler, hvoraf en af dem, der ledede kuppet. Landet ledes for nuv\xc3\xa6rande af et milit\xc3\xa6rt r\xc3\xa5d med Muhammad Ould Abdel Aziz i spidsen\n_START_SECTION_\nPolitik\n_START_PARAGRAPH_\nI ti\xc3\xa5rene efter selvst\xc3\xa6ndigheden var pr\xc3\xa6sident Moktar Ould Daddahs PPM det eneste tilladte politiske parti. Da Daddah blev styrtet i 1978, lovede h\xc3\xa6rcheferne at indf\xc3\xb8re demokrati. F\xc3\xb8rst i 1991 blev andre politiske partier tilladt, og det f\xc3\xb8rste demokratiske valg blev afholdt i 2007. Mauretansk politik er st\xc3\xa6rkt personfokuseret, og handler kun lidt om hvilket parti, man tilh\xc3\xb8rer \xe2\x80\x93 langt vigtigere er det hvilken folkegruppe, man kommer fra. Det mauretanske samfund er splittet mellem de arabiske folkeslag i nord og de afrikanske i syd._NEWLINE_Landet er underudviklet, og befolkningen mangler tillid til politikerne efter mange \xc3\xa5rtier med udemokratiske styrer. De seneste \xc3\xa5r har regeringen sl\xc3\xa5et h\xc3\xa5rdt ned p\xc3\xa5 islamistiske grupper, og flere organisationer har kritiseret landet for grove brud p\xc3\xa5 menneskerettighederne.\n_START_SECTION_\nSlaver\n_START_PARAGRAPH_\nSlaveri er fortsat almindeligt i flere omr\xc3\xa5der, selv om regeringen forb\xc3\xb8d denne praksis i 1981. Det sk\xc3\xb8nnes, at 10-20% af befolkningen holdes som slaver.\n_START_SECTION_\nAdministrativ inddeling\n_START_PARAGRAPH_\nMauretanien best\xc3\xa5r af regionerne Adrar, Assaba, Brakna, Dakhlet, Nouadhibou, Gorgol, Guidimaka, Hodh Ech Chargui, Hodh El Gharbi, Inchiri, Nouakchott, Tagant, Tiris Zemmour og Trarza.\n_START_SECTION_\n\xc3\x98konomi\n_START_PARAGRAPH_\nSt\xc3\xb8rstedelen af befolkningen lever hovedsageligt af jordbrug og husdyrhold, selv om mange af nomaderne og b\xc3\xb8nderne blev tvunget ind i byerne af t\xc3\xb8rke i 1970\'erne og 1980\'erne. Mauretanien har store forekomster af jernmalm, som st\xc3\xa5r for n\xc3\xa6sten 50% af landets eksport.'